[{"text_idx": "#000003", "text": "Organiza komiteto de la 2-a Postkongreso en Bjalistoko, 12\u201313 de au\u0306gusto 1931. Supre, la dua de maldekstre: la vicprezidanto Szymon Datner."}, {"text_idx": "#000004", "text": "En la 68-a sesio la 27-an de februaro 2023 la Konsilio de la Urbo Bjalistoko decidis doni nomon al strato en Bjalistoko en la kvartalo Bagno\u0301wka. La strato ricevis la nomon Szymon Datner. La decido estis argumentita jene:"}, {"text_idx": "#000005", "text": "La propono de la nomo \u2013 strato Szymon Datner \u2013 venas el la Listo de proponataj nomoj de stratoj kaj placoj en la Urbo Bjalistoko. Szymon Datner (naskig\u0302is la 2-an de feb. 1902 en Krakovo, mortis la 8-an de decembro 1989 en Varsovio) estis pola juddevena historiisto. Antau\u0306 la 2-a mondmilito li laboris kiel instruisto en la Hebrea Gimnazio en Bjalistoko. Li estis membro kaj vicprezidanto de Zamenhofa Esperanto-Societo. En la 2-a mondmilito li apartenis al la rezistomovado en la bjalistoka geto. Datner batalis en juda partizana tac\u0302mento sub la pseu\u0306donimo \u201eTolo\u201d. Post la liberigo de Bjalistoko li laboris en la tiea Radio-Bulteno. En la jaroj 1944 kaj 1946 li estris oficejon de la Centra Komitato de Polaj Judoj en Bjalistoko, kiu c\u0302e la s\u0302tataj au\u0306toritatoj reprezentis judojn transvivintajn la Holokau\u0306stoj kaj organizis por ili helpon. Li laboris en la Juda Historia Instituto en Varsovio kaj estis eksperto de la C\u0302efa Komisiono pri Esplorado de Hitleranaj Krimoj en Pollando. Datner okupig\u0302is c\u0302efe pri krimoj de Wehrmacht kontrau\u0306 militkaptitoj, pri fug\u0302oj el germanaj malliberejoj kaj pri la batalado kaj pereo de la bjalistoka geto."}, {"text_idx": "#000006", "text": "La nova strato estas do sekva Zamenhof-Esperanto-Objekto (ZEO) en nia urbo, kaj post la stratoj Zamenhofa, Grabowskiego, Esperantysto\u0301w kaj Szapiro \u2013 la kvina strato rilata al Esperanto."}, {"text_idx": "#000007", "text": "Por la decido voc\u0302donis 19 konsilianoj, 8 sin detenis kaj 1 ne partoprenis."}, {"text_idx": "#000008", "text": "La decido de la Urba Konsilio bone komencas la c\u0302i-jarajn solenaj\u0302ojn de la 80-a datreveno de la ribelo en la bjalistoka geto. Bjalistoka Esperanto-Societo planas tiuokaze interalie eldoni la libron \u201eBatalo kaj pereo de la bjalistoka geto\u201d en la pola kaj Esperanto."}]